32010R0127
L 040/4
SLUŽBENI LIST EUROPSKE UNIJE
05.02.2010.
UREDBA KOMISIJE (EU) br. 127/2010
od 5. veljače 2010.
o izmjeni Uredbe (EZ) br. 2042/2003 o kontinuiranoj plovidbenosti zrakoplova i aeronautičkih proizvoda, dijelova i uređaja te o odobravanju organizacija i osoblja uključenih u te poslove
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije, a posebno njegov članak 100. stavak 2.,
uzimajući u obzir Uredbu (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ (1), kako je izmijenjena Uredbom (EZ) br. 1108/2009 Europskog parlamenta i Vijeća od 21. listopada 2009. (2), a posebno njezin članak 5. stavak 5.,
budući da:
(1)
Kako bi se održala visoka jedinstvena razina sigurnosti zračnog prometa u Europi, treba promijeniti zahtjeve i postupke za kontinuiranu plovidbenost zrakoplova i aeronautičkih proizvoda, dijelova i uređaja te za odobravanje organizacija i osoblja uključenih u te poslove, posebno treba uvesti definiciju pojma glavnog mjesta poslovanja, pojasniti značenja pojma „službeno priznati standard”, uvesti pravo da organizacija za upravljanje kontinuiranom plovidbenošću izdaje dozvole za letenje, poboljšati sadržaj potvrde o ovlaštenom vraćanju u uporabu „EASA Obrazac 1” te osigurati da je osoblje koje je uključeno u aktivnosti povezane s kontinuiranom plovidbenosti odgovarajuće osposobljeno u vezi rizika povezanih sa sustavom električnog ožičenja velikih zrakoplova za koje je utvrđeno da su bili uzrok nekoliko nesreća i nezgoda.
(2)
Uredbu (EZ) br. 2042/2003 (3) treba stoga na odgovarajući način izmijeniti.
(3)
Mjere predviđene ovom Uredbom temelje se na mišljenjima (4) koje je donijela Europska agencija za sigurnost zračnog prometa (dalje u tekstu „Agencija”) u skladu s člankom 17. stavkom 2. točkom (b) i člankom 19. stavkom 1. Uredbe (EZ) br. 216/2008.
(4)
Mjere predviđene ovom Uredbom u skladu su s mišljenjem Odbora uspostavljenog člankom 65. Uredbe (EZ) br. 216/2008,
DONIJELA JE OVU UREDBU:
Članak 1.
Uredba (EZ) br. 2042/2003 mijenja se kako slijedi:
1.
U članku 2. dodaje se sljedeća točka (m):
„(m)
‚glavno mjesto poslovanja’ znači sjedište ili registrirano sjedište poduzeća unutar kojeg se izvode glavne financijske funkcije i operativni nadzor aktivnosti iz ove Uredbe.”
2.
U članku 7. dodaje se sljedeći stavak 7.:
„7. Odstupajući od stavka 1.:
(a)
odredbe točke M.A.706.(k) Priloga I. (dio M) primjenjuju se od 28. rujna 2010.;
(b)
odredbe točke 7.7 Dodatka I. Prilogu III. (dio 66.) primjenjuju se od 28. rujna 2010.;
(c)
organizacije za održavanje koje su odobrene u skladu s odjeljkom A pododjeljka F Priloga I. (dio M) ili odjeljkom A Priloga II. (dio 145.) mogu do 28. rujna 2010. nastaviti izdavati potvrde o ovlaštenom vraćanju u uporabu, uporabom prvobitnog izdanja EASA Obrasca 1 kako je utvrđeno u Dodatku II. Prilogu I. (dio M) i Dodatku I. Prilogu II. (dio 145.);
(d)
nadležna tijela mogu do 28. rujna 2010. nastaviti izdavati potvrde, prethodno izdanje, kako je utvrđeno u dodacima III., V. i VI. Prilogu I. (dio M), Dodatku III. Prilogu II. (Dio 145.), Dodatku V. Prilogu III. (dio 66.) ili Dodatku II. Prilogu IV. (dio 147.) Uredbi (EZ) br. 2042/2003 koja je bila na snazi prije stupanja ove Uredbe na snagu;
(e)
potvrde izdane u skladu s Prilogom I. (dio M), Prilogom II. (dio 145.), Prilogom III. (dio 66.) ili Prilogom IV. (dio 147.), prije stupanja ove Uredbe na snagu, ostaju valjane dok se ne promijene ili opozovu.”
3.
Prilozi I., II., III. i IV. izmjenjuju se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. veljače 2010.